Liefde: Wat is dit? (5) - www.bybelkennis.co.za
by Mitch Kalp · 05/07/2013
The problems of the world couldn't be resolved by the same kind of thinking that created them in the first place – Albert Einstein
Hierdie klink na 'n dom vraag – ons weet tog almal wat liefde is. Op 15 September 2007 lewer Dallas Willard 'n referaat by die American Association of Christian Counselors se konferensie. Sy onderwerp was: Getting Love Right. Dallas Willard was Professor aan die University of Southern California's School of Philosophy. Hy was 'n leraar in die Southern Baptist Church. Sy bekendste werke is In Search of Guidance en the Divine Conspiracy. Met sy sterk filosofiese en sielkundige agtergrond het hy 'n baie interessante aanslag op die onderwerp. Kom ons kyk na 'n paar gedagtes uit hierdie referaat.
As ons dit alles verstaan, is liefde nie meer 'n intimiderende en onpraktiese ideaal nie, maar iets waarin ons elke dag vordering kan sien. Dit is iets wat ons in ons leer kan integreer; ons kan ons praktyk in ons gemeentes hierom organiseer.
Ons kan die hindernisse vir liefde in die verskillende dimensies van onsself verwyder. Die basis van al die weerstand teen liefde is die wil. – ons wil ons eie wil doen, ander beheer en verheerlik word. Die wêreldse dinge – alles wat die sondige mens begeer, alles wat sy oë sien en begeer, al sy gesteldheid op besit – kom nie van die Vader nie, maar uit die wêreld (1 Johannes 2:16). Hierdie mense is sekerlik op pad na 'n lewe van teleurstelling. Om uit so 'n lewe te ontsnap moet hulle hulle wil oorgee – daardie begeerte om jou eie wil te doen. Hulle moet hulle wil aan God en die goeie onderwerp. Hulle moet leer om te soek dit wat goed vir ander en hulleself is. Hierdie beginsel kom mooi in Johannes 12:24 na vore: As 'n koringkorrel nie in die grond val en sterwe nie, bly hy net een; maar as hy sterwe bring hy 'n groot oes in (Johannes 12:24).
Kyk na 'n eenvoudige opdrag van Jesus: Seën die mense deur wie julle vervloek word; bid vir die mense deur wie julle sleg behandel word. As iemand jou op die een wang slaan, bied hom ook die ander een aan (Lukas 6:28 – 29). As dit deel word van die mens wat liefde leef, word dit dinge wat ons kan leer om in die praktyk te beoefen – en vind dit is beter vir ons en ander mense as die manier van die wêreld. Ons moet leer presies wat hierdie praktyke (seën diegene wat jou vervloek) behels en hoekom hulle goed en moontlik is. Die gewoontes en sosiale patrone wat gevorm is om te vervloek as jy vervloek word, moet hervorm word deur doelbewus teenoorgestelde, liefdevolle reaksies te beoefen
As jy eers weet wat hierdie liefde is, kan jy daarin begin beweeg as 'n praktiese en realistiese lewensopsie – en kan ander daarin lei. Liefde is nou nie meer die hopelose taak om liefdevolle dinge te doen nie. Dit berus in die liefde van God vir ons – ons gee ons laste aan Hom en Hy versorg ons. Dit beteken dat ons – die kinders van Jesus en God – diegene wat na Hom toe kom, kan leer hoe om in liefde te lewe.
Do all the good you can, by all the means you can, in all the ways you can, in all the places you can, at all the times you can, to all the people you can, as long as you ever can (John Wesley).